Betogings kan toerisme in Sabie knouBetogers het reeds talle paaie in die gebied versper. (Foto: Verskaf) Betogings wat sporadies sedert Maandag in die Sabie-omgewing in Mpumalanga opgevlam het, het die toerismebedryf in dié gebied reeds ŉ harde hou toegedien. Tesame met klein en groot ondernemings wat nie oor die langnaweek sake kan doen nie, het organiseerders van ŉ drie dae lange bergfietswedren reeds kop uitgetrek en besluit om nie die wedren hierdie naweek in die omgewing aan te bied nie. Gerda Venter, VF Plus-raadslid in die Thaba Chweu- plaaslike munisipaliteit, sê die gemeenskap betoog al heel week oor swak munisipale dienslewering. Dié plaaslike munisipaliteit bedien Graskop, Lydenburg, Mashishing, Pilgrimsrus en Sabie. Betogers het daarin geslaag om verskeie toegangspaaie na die dorp te versper en infrastruktuur het reeds deurgeloop. “Hierdie betogings, beskadiging van infrastruktuur en die versperring van toegangspunte tot die gewilde toeristedorp beïnvloed die plaaslike ekonomie uiters negatief,” sê Venter. “Klein en groot sakeondernemings sukkel om onder sulke omstandighede te funksioneer en dit skrik toeriste af.” The Sabie Xperience het Donderdag aangekondig dat sy drie dae lange bergfietswedren, wat vanaf Saterdag tot Maandag sou duur, tot verdere kennisgewing uitgestel is. “Die situasie in Sabie – die gasheerdorp vir hierdie groot geleentheid – het ŉ vlak bereik waar deelnemers en ondersteuners se veiligheid nie gewaarborg kan word nie,” lui die wedrenorganiseerders se verklaring. “Die betogings wat Maandag begin het, het onverpoosd voortgegaan en het moontlik lewensgevaarlik geword. As gevolg hiervan het die polisie die toestemming om hierdie geleentheid aan te bied, teruggetrek.” Hordes fietsry-entoesiaste en hul gesinne sou na verwagting hierdie naweek op Sabie en die omliggende gebiede toegesak het. Volgens The Sabie Xperience is dit nog nie duidelik wanneer hierdie wedren weer voortgesit gaan word nie. “Dit gaan reeds moeilik met sakeondernemings weens die Covid-19-pandemie en almal in die dorp voel steeds die gevolge daarvan. Hierdie betogings kan nie bekostig word nie,” sê Venter. Venter voer aan dat die munisipaliteit geen daadwerklike pogings aanwend om ŉ omgewing te skep wat gunstig vir werkskepping en vryehandel is nie. “Die VF Plus dring daarop aan dat inwoners van Sabie se regte op vryheid van beweging en handel beskerm word om ŉ voortbestaan vir almal te verseker,” sê sy. “ŉ Sterker polisieteenwoordigheid is nodig om die plofbare situasie in bedwang te bring, maar naas die publiek se persoonlike veiligheid, moet ekonomiese veiligheid ook ŉ prioriteit wees.”